哭高伯庸
作者：周孚
朝代：宋

paragraphs: 晚雨澤叢艾，驚風倒枯松。
蒼蒼固無神，此語疑可從。
十年江南岸，與君每從容。
披翻俱敗簡，登眺同老筇。
平生毀譽半，意子陳元龍。
方期萬里行，忽與二豎逢。
哀音憶初聞，一慟幾摧胸。
歲月逝不留，炎曦已成冬。
惟昔在世日，最厚龐與龔。
聯翩奇禍作，摧此西峙峰。
淒然荷鋤地，誰復伴老慵。
稚兒亦可憐，見我猶能恭。
勿說山巨源，吾今愧渠儂。